El Sistema d'Emergències Mèdiques (SEM) ha estat escollit per provar el monitor Tempus Pro de l'Agència Espacial Europea (ESA) en el terreny de les emergències mèdiques.
Aquest dispositiu de telemedicina, que s'ha fet servir per controlar la salut dels astronautes de l'ESA en l'aterratge i la de l'equip de científics de dues bases argentines a l'Antàrtida, s'instal·la ara en dues ambulàncies del SEM durant tres mesos.
El Tempus Pro és un dispositiu de telemedicina que serveix per controlar els signes vitals d'un pacient i es connecta telemàticament amb la central sanitària, que pot visualitzar en directe les proves que es realitzen, rebre imatges de la càmera que porta, i fins i tot controlar aquest aparell electromèdic de forma remota.
Equipat amb tota una sèrie d'accessoris, permet mesurar la freqüència cardíaca, la pressió arterial, la freqüència respiratòria i la temperatura.
Es poden fer també electrocardiogrames i ecografies, i permet fer maneig de la via aèria amb el fibro-videolaringoscopi que porta com a complement.
La integració d'un grup de dispositius en un de sol, com és el cas del monitor Tempus Pro, a més de ser de mida reduïda i tenir poc pes, és molt important en el camp de les emergències mèdiques, ja que les circumstàncies en què es treballa acostumen a ser complexes.
A més té una interfície molt senzilla i intuïtiva que redueix el temps de formació necessari per aprendre a utilitzar-lo, com han pogut comprovar els professionals que han fet la formació de funcionament d'aquest aparell electromèdic oferta per l'ESA.
Suport mèdic a l'altra banda del monitor
El dispositiu instal·lat a l'ambulància pot guiar els professionals sanitaris durant el seu ús, i d'aquesta manera els professionals mèdics ubicats a la Central de Coordinació Sanitària poden ajudar-los i col·laborar amb ells a distància.
Durant aquests tres mesos en què s'avaluarà el monitor, hi haurà un metge especialitzat per donar suport 24 hores al dia a les unitats que el portin.
"Les ambulàncies que porten el monitor" explica el cirurgià de vol de l'ESA Sergi Vaquer, "compten amb un infermer i un tècnic d'emergències que reben el suport remot d'un especialista en vigilància intensiva.
Tant Vaquer com l'enginyer de projectes mèdics Roger Huerta asseguren que la cessió d'aquests monitors durant la crisi de la COVID-19 al SEM va ser una decisió fàcil.
"En emergències sempre diem que els petits detalls marquen una gran diferència" assegura Borja Violant, un membre de l'equip del SEM.
"Realitzar una intubació endotraqueal en un quiròfan és molt diferent a fer-la en un cotxe accidentat amb una víctima atrapada, per exemple.
Qualsevol simplificació o reducció en el pes o la mida de l'equip mèdic essencial permet donar una millor atenció en ambients hostils".
Violant afegeix que "el nostre dia a dia a la feina implica aconseguir temps per poder fer una diagnosi i un tractament adequat.
A causa de l'estat crític dels nostres pacients, guanyar temps incrementa les possibilitats de supervivència del pacient.
En el cas de patir un atac de cor, un electrocardiograma fet a temps és essencial per donar la millor atenció possible, i Tempus Pro ens permet fer-ho."
Aquesta col·laboració s'emmarca dins de l'estratègia del SEM d'apostar per la innovació tecnològica i la telemedicina per millorar l'atenció al pacient i mostra una faceta no tan coneguda de l'Agència Espacial Europea, que s'ocupa també de la salut de les persones a la Terra.